又次韻
作者：樓鑰
朝代：宋

paragraphs: 投老歸稱前進士，時與田夫相汝爾。
淵明賦歸何敢望，曼容自免差可擬。
門前爵羅真可設，老圃灌畦聊自比。
恕齋空洞最相親，笑談頗覺清無滓。
時時過我共銜盃，望望不來予爲企。
丈夫未遇困泥塗，誰識鸞停兼鵠峙。
方期從容結詩社，相與浮湛向閭里。
一朝別我欲遠游，欲入桃源深洞裏。
爲言半隠欲偕行，二子風流真儷美。
向來早有四方志，行盡東南到邊鄙。
只今名利遂兩忘，爭心無復於朝市。
祇有哦詩興未闌，連得新詩照塵几。
調高韻險不易和，白雪陽春驚俚耳。
年登六十鬢未斑，乘興一行若可喜。
宗盟莫逆素相忘，並轡笑談無彼此。
湖海豪氣儘收歛，以恕名齋幾一唯。
匆匆摻袪不得留，巵酒未乾人欲起。
寄聲半隠不容言，空有語離書滿紙。
歸時賡和必盈箱，寫盡山川詩作史。
送子才歸深閉門，莫問是非并譽毀。
但期遠歸亦升堂，西湖仍訪老知章。